Asʋn anfɩ ɔma a,
Yesu lɔdʋ yɔ Yudafɔ Bulusum nkɛ kʋ ogyikpa Yerusalem.
Bɔpwɛ bunti wa wulu amʋ.
Bokwi ibun kʋ manta bunti amʋ ɔkpa ɔnɔ kʋá bʋtɛtɩ mʋ́ Akufa Ɔtsʋnkpa.
Bʋtɛtɩ ibun amʋ Betesda Hebri ɔblɩtɔ.
Beyi mbu anu bomli mʋ́.
Alɔpʋ tsɔtsɔɔtsɔ bʋbun ibun amʋ asɩ mbu anfɩtɔ.
Amʋ́tɔ akʋ bʋgyi ansibi abwiepʋ,
abɔ pʋ́ tsukʋlɛ asinpʋ.
Oyin ɔkʋá alasin tsukʋlɛ nfi adʋasa-kwe (38) kɛkɛ da ɩnʋ.
Brɛá Yesu lowun mʋ a,
olowun ánɩ́ alalɔ,
dɩ ɩnʋ wa ɔpá.
Mʋ́ sʋ ɔlɛfɩtɛ mʋ ɔbɛɛ,
“Fʋdekle fɛɛ,
ɩwɩ ɩwa fʋ ɔnlɩn?”
Tsukʋlɛ osinpʋ amʋ lɛlɛ mʋ́ ɔnɔ ɔbɛɛ,
“Owie,
nɩ bowuli ntsu amʋtɔ a,
mma ɔha ánɩ́ obótsu mɩ wa mʋ́tɔ.
Nótsutsua ambɔbwɛ a,
ɔkʋ lagyankpa wie mʋ́tɔ dodo.”
Yesu lɛbla mʋ ɔbɛɛ,
“Kʋsʋ!
Tsu fʋ ɔklan,
afʋnatɩ!”
Ɩnʋnʋʋnʋ oyin amʋ ɩwɩ lɔwa mʋ ɔnlɩn,
ɔlɔkʋsʋ tsu mʋ ɔklan,
wa natɩ bɩ.
Alɩ ɛkɛ amʋ igyi Yudafɔ Ɔkpʋnʋ Ɔdakɛ.
Mʋ́ sʋ Yudafɔ ahandɛ bɛka oyin amʋʋ Yesu latsa mʋ ɩlɔ amʋ ansɩtɔ,
blɩ bɛɛ,
“Ndɛ igyi Ɔkpʋnʋ Ɔdakɛ.
Anɩ mbla mɛha ɔkpa ánɩ́ fɔ́sʋra fʋ ɔklan.”
Ɔlɛbla amʋ́ ɔbɛɛ,
“Ɔha amʋʋ ɔlɛtsa mɩ ɩlɔ amʋ lɛbla mɩ ɔbɛɛ,
‘Tsu fʋ ɔklan,
afʋnatɩ.’ ”
Mʋ́ sʋ bɛfɩtɛ mʋ bɛɛ,
“Ma lɛbla fʋ ɔbɛɛ,
fʋtsu fʋ ɔklan afʋnatɩ?”
Oyin amʋ mɛbɩ ɔha ánɩ́ ɔlɛtsa mʋ ɩlɔ,
tsufɛ aha bʋhɩɛ bʋtsɔ ɩnʋ,
Yesu lɔfwɩ wa amʋ́tɔ.
Ɔma a,
Yesu loyowun mʋ Bulu ɔtswɛkpa ɩnʋ.
Mʋʋ ɔlɛbla mʋ ɔbɛɛ,
“Yɛɛ fawun ánɩ́ ɩwɩ lawa fʋ ɔnlɩn.
Mátra bwɛ lakpan,
mɛnɩ mʋ́á ɩdʋn ɩnɩ mɛ́ɛba fʋsʋ.”
Oyin amʋ lɛyɛbla Yudafɔ ahandɛ amʋ ɔbɛɛ,
Yesu lɛtsa mʋ ɩlɔ.